SKRIFTLIG FORESPØRGSEL E-3524/00

af Erik Meijer (GUE/NGL), Bob van den Bos (ELDR), Theodorus Bouwman (Verts/ALE), Ria Oomen-Ruijten (PPE-DE) og Toine Manders (ELDR) til Kommissionen

(13. november 2000)

Om: Utilstrækkelige grænseoverskridende politistyrker i og omkring Zuid-Limburg i Nederlandene

1. Er Kommissionen orienteret om den nederlandske regerings forslag om en omrokering af politistyrkerne i Nederlandenes 25 politikredse, i hvilken forbindelse antallet af indbyggere af ikke-europæisk oprindelse og koncentrationen af bymæssig bebyggelse vil komme til at spille en større rolle ved fastsættelsen af politistyrkens omfang, således at politistyrken Limburg-Zuid vil miste 370 arbejdspladser?

2. Er det Kommissionen bekendt, at den nederlandske region Zuid-Limburg (med byerne Maastricht og Heerlen) er næsten fuldstændig omgivet af belgisk og tysk territorium (med byerne Aachen, Liège og Hasselt), hvilket har konsekvenser for den måde, kriminaliteten organiserer sig på, således at det ved fastsættelsen af politistyrkens omfang kan være ønskeligt, at der ikke udelukkende anvendes indenlandske kriterier?

3. Kan Kommissionen bekræfte, at politistyrken i Limburg-Zuid mere end tidligere har pligt til at standse eller forfølge grænseoverskridende narkontikatransporter, og at dette på grund af de mange forsøg på at producere stoffet XTC i grænseområdet medfører en efter omstændighederne stor arbejdsbyrde, samtidig med at der også modtages mange anmodninger fra tysk og belgisk politi om hjælp til bekæmpelse af den grænseoverskridende kriminalitet?

4. Vil det nederlandske forslag efter Kommissionens mening betyde, at der i fremtiden vil være en betydeligt mindre politistyrke til rådighed i dette tætbefolkede grænseområde, end hvis det nederlandske Zuid-Limburg, de belgiske provinser Limburg og Liège og de tilstødende kredse i den tyske delstat Nordrhein-Westfalen blev vurderet samlet på grundlag af et enkelt fordelingssystem, enten det nederlandske, det belgiske eller det tyske?

5. Er der efter Kommissionens mening mulighed for efter samråd med de nationale, regionale og lokale myndigheder med ansvar for politistyrkerne at bidrage til opstillingen af en objektiv norm for det nødvendige omfang af politistyrkerne i dette og andre EU-grænseområder?

Svar afgivet på Kommissionens vegne af Antonio Vitorino

(17. januar 2001)

1. De nederlandske myndigheder har ikke officielt underrettet Kommissionen om dette forslag. Som det er det ærede medlem bekendt, er tildeling af politistyrker, budgettets fordeling og de indikatorer, der benyttes til fordelingen, medlemsstaternes ansvarsområde.

2. Det er op til regeringerne i Tyskland, Belgien og Nederlandene at bestemme, hvordan man vil bekæmpe den grænseoverskridende kriminalitet i disse regioner. I den forbindelse vil Kommissionen gerne minde om, at der ifølge artikel 29 i traktaten om oprettelse af Den Europæiske Union kræves et tættere samarbejde mellem medlemsstaternes politi, toldmyndigheder og andre kompetente myndigheder med henblik på en mere effektiv bekæmpelse af kriminalitet.

3. Kommissionen er udmærket klar over, at grænseoverskridende narkotikatrafik er et problem i denne grænseegn. Det er derfor vigtigt for de pågældende medlemsstater at sikre et effektivt indbyrdes samarbejde, på dette område. I Nederlandene er der i politikredsen Zuid-Oost Brabant blevet oprettet en særlig enhed, der skal tage sig af problemet med syntetisk narkotika (f.eks. ecstasy).

4. Kommissionen råder ikke over oplysninger, som sætter den i stand til at besvare dette spørgsmål.

5. Kommissionen er af den opfattelse, at nabostater i EU bør arbejde nært sammen i politianliggender, specielt i grænseegnene. Et konkret eksempel herpå er det nylige samarbejde mellem politiet og toldvæsnerne i Tyskland og Frankrig i den fransk-tyske grænseregion mellem Luxembourg og Schweiz. Kommissionen vil ligeledes gerne henlede opmærksomheden på fællesskabsprogrammet for samarbejde mellem politi og toldvæsen (OISIN), der yder finansiel støtte til konkrete samarbejdsprojekter mellem medlemsstaterne, og derved kan bidrage til en strukturel forbedring af det politimæssige samarbejde i grænseegne overalt i Unionen.